Isitha sikaMugabe, UKhama, Usedinga Ukuba Ngumngane kaMnangagwa? 
Lokhu kulandela isikhathi eside sobudlelwano bokuthi kungathiwani phakathi kweZimbabwe leBotswana ngaphansi kombuso kamongameli Robert Mugabe.
WASHINGTON DC — Umongameli Ian Khama wakwele Botswana obelobudlelwano bengwe lenja lowayengumongameli weZimbabwe, uMnu. Robert Mugabe ukhanya esezama ukuguqula lesi simo. Kachithanga isikhathi ukuzisondeza duze kuka Mongameli Emmerson Mnangagwa ngokumthumela umlayezelo wokumtshayela ihlombe ngokuthatha intambo zombuso kumaviki amathathu adluleyo. Kuyonale iviki uphindile njalo ukumethulela ingowane wagcizelela ngokuthi ilizwe lakhe lizimisele ukusekela iZimbabwe ekulungisiseni umnotho. UKhama uphindile njalo ukuthi eleBotswana lizimisele ukuncedisa iZimbabwe endleleni yokulungisa isimo somnotho. Abacubungula ngezomnotho, bathi lokhu kuqakathekile njalo kuvele kukhangelelwe ngoba amazwe womabili elobudlelwano obusuka khatshana kwezomnotho. Omunye obale kumfundo eziphezulu kwezomnotho lobudlwelwano bamazwe, eze economics and international relations, uthi umlayezo kaKhama ukhomba indlela iBotswana efisa ukusebenzelana ngayo leZimbabwe. Uqhubeke ethi kunengi amazwe womabili angasebenzelana ngakho ngaphansi kombuso omutsha… Kukanti uMnu. Mthabisi Dube yena uthi okwenzakala phakathi kwabohulumende bobabili kuyinto enhle engaba lusizo, ikakhulu kwezomnotho kuZimbabwe kanye leBotswana. Abakubhizimusi eBotswana ngaphansi kwenhlanganiso yeBusiness Botswana, labo bakhangelele ukungena kumathuba omnotho angavuka eZimbabwe ngaphansi kombuso omutsha. Amalunga eBusiness Botswana, aseke athatha uhambo lokuya eZimbabwe lonyaka, noma nje bekulokhe kuphansi kombuso kaMugabe, besiyahlolisisa inhlangothi abangavula amabhizimusi kuzo. Amaphephandaba akweleBotswana abika ukuthi uKhama angethekelela eZimbabwe esiyaqinisa ubudlelwano, engakayehli esihlalweni ngoMabasa womnyaka ozayo. EleBotswana likusigaba sesihlanu emazweni adlelana kakhulu leleZimbabwe, kwezamabhizimusi.